กองทุนมั่งคั่งจีน สนใจลงทุน ไทยแลนด์ฟิวเจอร์ฟันด์
โดย...ทีมข่าวการเงินโพสต์ทูเดย์
1 ก.พ. 2559

โดย...ทีมข่าวการเงินโพสต์ทูเดย์
การเตรียมระดมทุนเพื่อดำเนินโครงการเมกะโปรเจกต์ของรัฐบาล ที่ตั้งเป้าจะต้องดันให้เกิดขึ้นในปีนี้อย่างน้อย 9 โครงการ ทำให้ อภิศักดิ์ ตันติวรวงศ์ รมว.คลัง นำคณะผู้บริหารของกระทรวงการคลัง ไปยังกรุงปักกิ่ง ประเทศจีน เพื่อหารือกับกลุ่มนักลงทุน ทั้งรัฐวิสาหกิจชั้นนำและบริษัทเอกชนขนาดใหญ่ ในช่วงวันที่ 29–30 ม.ค.ที่ผ่านมา
การเดินทางไปครั้งนี้ เพื่อชักชวนนักลงทุนจีนให้เข้ามาลงทุนในไทย โดยมี ธนาคาร Industrial and Commercial Bank of China (ไอซีบีซี) ซึ่งเป็นธนาคารที่มีขนาดใหญ่ที่สุดของประเทศจีนและมีฐานลูกค้าธุรกิจรายใหญ่สูงถึง 5 ล้านบริษัท ทำหน้าที่เป็นผู้ประสานกลุ่มนักลงทุนที่มีความสำคัญในอุตสาหกรรมสาขาต่างๆ ของประเทศจีน ในการหารือร่วมกันดังกล่าวข้างต้น โดยธนาคารไอซีบีซีพร้อมที่จะให้การสนับสนุนในด้านแหล่งเงินทุนสำหรับการลงทุนของกลุ่มนักลงทุนจีนในไทยด้วย
อภิศักดิ์ กล่าวว่า ได้ถือโอกาสนี้ขยายนโยบายปีแห่งการลงทุน ซึ่งเป็นหนึ่งในนโยบายสำคัญของรัฐบาลและกระทรวงการคลัง ที่จะช่วยสร้างสภาพแวดล้อมและเพิ่มแรงจูงใจให้นักลงทุนจากต่างประเทศ เข้ามาร่วมลงทุนในไทย ผ่านการให้สิทธิประโยชน์แก่นักลงทุนในรูปแบบต่างๆ โดยเฉพาะอย่างยิ่งกลุ่มอุตสาหกรรมเป้าหมาย 10 อุตสาห กรรมสำคัญที่รัฐบาลให้การส่งเสริม
รมว.คลัง กล่าวว่า ผลการเดินทางไปโรดโชว์ครั้งนี้ บริษัทการลงทุนแห่งชาติจีน (China Investment Corporation : CIC) ซึ่งเป็นกองทุนความมั่งคั่งแห่งชาติ ที่มีการลงทุนในสินทรัพย์ทางการเงินประเภทต่างๆ ทั่วโลกรวมกว่า 7.4 แสนล้านเหรียญสหรัฐ ได้แสดงความสนใจอย่างยิ่งในการเข้าร่วมลงทุนใน (Thailad Future Fund) เนื่องจากมีความสอดคล้องกับนโยบายการลงทุนของ CIC ที่ต้องการแสวงหาการลงทุนในทรัพย์สินคุณภาพ ที่ให้ผลตอบแทนจากการลงทุนในระยะยาวและมีความมั่นคง
ดังนั้น รมว.คลัง จึงได้มอบหมายให้ผู้อำนวยการสำนักงานคณะกรรมการนโยบายรัฐวิสาหกิจ เป็นผู้ประสานงานโดยตรงในเรื่องดังกล่าวกับ CIC ต่อไป
“หลังจากได้หารือร่วมกับประธานและผู้บริหารระดับสูงของรัฐวิสาหกิจและบริษัทเอกชนจีนชั้นนำหลายแห่ง ซึ่งหลังจากที่กลุ่มนักลงทุนจีนได้รับทราบถึงนโยบายในการกระตุ้นการลงทุนของรัฐบาลไทยและสิทธิประโยชน์ต่างๆ ที่จะได้รับเพิ่มเติมจากการลงทุนในปี 2559 แล้ว ต่างแสดงความสนใจในการเข้ามาศึกษาโอกาสในการขยายการลงทุนเพิ่มเติมในไทย โดยเฉพาะอย่างยิ่งใน 10 กลุ่มอุตสาหกรรมเป้าหมาย การลงทุนพัฒนานิคมอุตสาหกรรม ตลอดจนการเข้ามาจัดตั้งสำนักงานใหญ่ข้ามประเทศ (International Headquarters) ในไทย” อภิศักดิ์ กล่าว
เอกนิติ นิติทัณฑ์ประภาศ ผู้อำนวยการ สำนักงานคณะกรรมการนโยบายรัฐวิสาหกิจ (สคร.) กล่าวถึงการจัดตั้งกองทุนไทยแลนด์ ฟิวเจอร์ฟันด์ 1 แสนล้านบาท ว่า  ขณะนี้มีการดำเนินการ 3 ส่วนไปพร้อมกัน ได้แก่ ส่วนแรก สคร.ได้หารือกับกระทรวงคมนาคมเพื่อคัดโครงการที่มีรายได้อยู่แล้วมาจัดตั้งกองทุน และคัดสรรโครงการใหม่ที่คาดว่าจะมีรายได้ในอนาคตไว้ในกองทุน
สำหรับส่วนที่สองอยู่ระหว่างการจ้างที่ปรึกษาการเงิน เพื่อมาช่วยในการจัดตั้งกองทุนกับคณะกรรมการกำกับหลักทรัพย์และตลาดหลักทรัพย์ (ก.ล.ต.) และส่วนที่สาม การพิจารณาร่าง พ.ร.บ.จัดตั้งกองทุนไทยแลนด์ ฟิวเจอร์ฟันด์ เพื่อประกันผลตอบแทนขั้นต่ำและนำงบประมาณมาจ่ายได้อย่างไม่มีปัญหา คาดว่าจะจัดตั้งกองทุนได้ภายในกลางปี 2559
 การเข้าพบของกลุ่มนักลงทุนจีนในครั้งนี้ ได้รับความร่วมมือจากธนาคาร Industrial and Commercial Bank of China Limited (ICBC) ซึ่งเป็นธนาคารที่มีขนาดใหญ่ที่สุดของประเทศจีนและมีฐานลูกค้าธุรกิจรายใหญ่สูงถึง 5 ล้านบริษัท ทำหน้าที่เป็นผู้ประสานกลุ่มนักลงทุนที่มีความสำคัญในอุตสาหกรรมสาขาต่างๆ ของประเทศจีน ในการหารือร่วมกันดังกล่าวข้างต้น โดยธนาคาร ICBC พร้อมที่จะให้การสนับสนุนในด้านแหล่งเงินทุนสำหรับการลงทุนของกลุ่มนักลงทุนจีนในไทยด้วย
อภิศักดิ์ กล่าวว่า การขยายการลงทุนจากกลุ่มนักลงทุนขนาดใหญ่ของจีน จะเป็นผลดีต่อเศรษฐกิจและภาคการผลิตของประเทศในระยะยาว รวมทั้งช่วยผลักดันให้ไทยเป็นศูนย์กลางการค้าและการลงทุนของภูมิภาคอาเซียนต่อไป